火炬

火炬，又叫火把，係一種光源，照明用嘅。火炬要手揸，點着火先用得，最簡單嘅火炬就係點着支乾柴就噉揸。火炬嘅樣係要有一條長嘅棒棍狀物體，一頭手揸，另一頭用來點火，爲咗燒耐啲、容易點着、無咁易熄，一般放啲易燃物喺點火嗰處，比如話裁塊布落來，浸啲松香，然後捲喺點火嗰頭。

未有電燈之前，西洋諸如城堡、教堂等石構建築以及地牢呢啲地方係用火炬照明嘅，即係喺走廊、房嘅牆壁高啲嘅地方安啲凸出嘅燭臺，而支火炬就插喺嗰度。

除咗可以夜時照光，喺世界好多地方火炬重象徵光明，上面嘅火睇做聖火，火炬變成祭祀時嘅祭器。而有啲地方重以火做主題，玩火來慶節，比如日本嘅，佢哋呢種習俗源自於夏天啲田上面有害蟲飛，要舞支大火炬來燒佢哋，呢種驅蟲風俗嗌做「蟲送」、「蟲追」，後來呢種農事演變爲火祭，兼且多咗祈求五穀豐登、無火燭、無蟲災嘅祈願。

火炬呢個詞又可以調轉寫做炬火，除咗可以指火把，又有「點着火把」嘅意思；此外又有個無咁常用嘅詞，叫松明，噉係因爲啲山松油脂多，劈開再點着可以照明。

祭祀、儀式用嘅火炬 
好多地方過節祭神時用到火炬，可以用佢來天黑照明，又可以傳遞聖火。比如話夜晚時着起成排嘅火炬，照光條路，亦可以畀啲人睇清啲儀式，同時火炬本身可以用來搞儀式，比如嗰啲玩火嘅節慶，有啲將好多支柴紮埋燒，整成支巨型火炬，搞大個場面，亦有啲成班人一人一支火炬來舞來舞去。類似嘅同火有關嘅儀式重有送火、河燈。一般來講以火做主題嘅祭祀儀式大多喺晚黑舉行，係爲咗酬神或者祭啲死人，呢點係世界各國民族共通嘅，無論係亞洲定係歐洲。

運載聖火最出名嘅火炬係奧運聖火，奧運聖火係開奧運會時燒着嘅聖火，從採火之後一直燒，燒到閉幕爲止，採火地點都係希臘，再經過聖火傳遞行渾各國，最後到達奧運主辦國，呢個傳遞嘅過程就係靠支火炬。呢個活動係自1936年柏林奧運會開始搞起，之後成爲奧運傳統。

除咗奧運，其他一啲體育賽事都會用火炬。市面上亦有得賣，呢種火炬入面裝有專用燃料，有火焰式同無焰式兩種。

喺日本，舊時啲神社燒火炬係用麻木嘅，不過到咗昭和二十三年強化施行，之後就無乜點用，而家喺日本得返兩間神社重會燒麻木。

入水火炬 
喺火炬點火嗰頭溝啲硫磺同石灰再點着，噉樣就算入咗水啲火都唔會熄。噉樣嘅火炬喺古羅馬時就已經用緊。

入水用嘅火炬除咗西方有，東亞亦有。比如日本舊時啲忍者用火藥整嘅火炬，稱之爲「忍者松明」、「水松明」，佢就係用竹筒裝啲火藥整成嘅，潛咗入水都唔熄火。比如而家有嘅實物，就係支70厘米長、7厘米粗嘅火炬，佢表面包住層竹皮，而隻把手係桐木整嘅，兼且支柄度有文化十二年嘅筆墨題字。入水火炬除咗可以水中照明，亦可以打仗時愛來放火，因爲佢淋水唔熄，做放火火種啱曬。

具體嘅整法有各家秘方，其中有啲喺兵書度記低咗。比如話日本所傳嘅《訓閱集》卷四《戰法》中就有《用火秘方》，其中就講到「無論水中定豪雨，火都唔熄嘅火炬」，實則上就同忍者用嘅水松明類似，都係喺竹筒內放啲特殊火藥，呢種火藥係「一掂水就着火」，稱爲「不知火秘方」。

表演用火把 
用喺雜技嘅係嘅常用道具。一般表演時，將支火把掟到半空，再喺佢跌落時空手接返住，技藝高嘅，甚至可以連續循環噉拋接。拋火把嘅表演方法同拋、一樣，而火把因爲啲火舞來舞起嘅景象、以及啲火劃過空中嘅聲，能夠畀觀眾好刺激深刻嘅印象。不過因爲用到火，所以幾牙煙下，初學者玩唔到呢味嘢，就算係熟手，亦要隨時留心無畀火傷到。

火炬除咗用喺專業表演外，好似露營燒着營火後亦可以攞來玩，不過要注意安全，小心火燭。

象徵上嘅火炬 
火炬一般象徵住光明，有「驅除黑暗」、「照光一切、引領世界」嘅寓意。比如話右手高舉火炬嘅自由女神像又有遞個名做「自由照耀世界」。不過火炬亦可以象徵住黑暗同死亡，喺古希臘、古羅馬嘅神話度，死神他拿度斯就係揸住火炬，唔同尋常在於支火炬係倒轉揸嘅，倒轉交叉嘅火炬亦係古希臘羅馬文化當中喪禮嘅象徵。火炬向下象徵住死，掉返轉，向上嘅火炬象徵生命、真理，而熄咗着返嘅火炬象徵返生、復興。

作爲驅除黑暗象徵嘅火炬，經常畀啲政治團體、政黨用來做自身符號。比如英國保守黨曾經用一隻揸住火炬嘅手作爲佢嘅黨標，同時英國工黨喺1983年嘅嘜頭亦用到火炬，呢個嘜頭將象徵農民嘅鋤頭同火炬一齊交叉。剛果前身薩伊嘅國旗就係將隻揸住火炬嘅手擺喺國旗正中，呢隻手就係象徵革命同自由。

攷 

類:火